**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И НА СЪВЕТА за упражняването на правомощието за приемане на делегирани актове, предоставено на Комисията по силата на Директива 2010/75/ЕС относно емисиите от промишлеността (комплексно предотвратяване и контрол на замърсяването)**

1. ВЪВЕДЕНИЕ

Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването)[[1]](#footnote-1) има за цел да осигури предотвратяване и контрол на замърсяването на въздуха, водата и почвата, причинено от емисии от промишлени съоръжения.

С въпросната директива Комисията се оправомощава да приема делегирани актове с оглед на определянето на датата, от която трябва да бъдат осъществявани непрекъснати измервания на емисиите на някои замърсители във въздуха, както и по отношение на адаптирането към научно-техническия прогрес на няколко метода, посочени в приложения към нея, за мониторинг на емисиите и за оценка на съответствието.

2. ПРАВНО ОСНОВАНИЕ

Представянето на настоящия доклад се изисква по силата на член 76, параграф 1 от Директива 2010/75/ЕС. В съответствие с въпросната разпоредба правомощията за приемане на делегирани актове се предоставят на Комисията за срок от пет години, считано от 6 януари 2011 г., като Комисията се задължава да изготви доклад относно делегирането на правомощия най-късно 6 месеца преди изтичането на петгодишния период. Делегирането на правомощия се подновява автоматично за срокове с еднаква продължителност, освен ако Европейският парламент или Съветът не го оттеглят в съответствие с член 77.

3. УПРАЖНЯВАНЕ НА ДЕЛЕГИРАНЕТО

Упражняването на делегираното правомощие бе счетено за необходимо с оглед на допълване или адаптиране на няколко разпоредби, предвидени с Директивата.

Техниките за измерване и стандартите за непрекъснати измервания на емисиите на някои замърсители във въздуха, които се изискват съгласно член 48, са в процес на разработване. Поради това Комисията все още не е приела делегиран акт за определяне на датата, от която трябва да бъдат осъществявани непрекъснатите измервания на съответните емисии.

Части 3 и 4 от приложение V, части 2, 6, 7 и 8 от приложение VI и части 5, 6, 7 и 8 от приложение VII се отнасят до методи за мониторинг на емисиите и методи за оценка на съответствието с нормите за допустими емисии. Поради липсата на научен или технически прогрес, свързан с тези методи, Комисията не е приела делегирани актове с оглед на адаптирането на съответните части от приложения V, VI или VII от Директива 2010/75/ЕС.

4. ЗАКЛЮЧЕНИЕ

През изминалите пет години Комисията не е упражнила делегираните правомощия, предоставени ѝ съгласно Директива 2010/75/ЕС. Комисията приканва Европейския парламент и Съвета да вземат под внимание настоящия доклад.

1. ОВ L 334, 17.12.2010 г., стр. 17. [↑](#footnote-ref-1)